บริษัท สุรพลฟู้ดส์ จำกัด (มหาชน) ได้พยายามสร้างความเข้มแข็งในการดำเนินธุรกิจ
โดยการปรับปรุงประสิทธิภาพการทำงานในทุกขั้นตอน
การควบคุมและเข้มงวดในระบบความปลอดภัยของอาหาร (Food Safety)
เพื่อสร้างความมั่นใจและความพึงพอใจให้กับผู้บริโภค และที่สำคัญ บริษัทฯ
ยึดมั่นหลักการดำเนินธุรกิจอย่างเป็นธรรมกับผู้ที่เกี่ยวข้อง (Stakeholders) ทุกภาคส่วน
ซึ่งบริษัทฯ มีความเชื่อมั่นอย่างแรงกล้าว่า
แนวนโยบายการดำเนินธุรกิจดังกล่าวจะช่วยผลักดันการเจริญเติบโตของบริษัทฯ
อย่างมีเสถียรภาพและมั่นคงในระยะยาว

บริษัทฯ มีแนวนโยบายในการดำเนินธุรกิจที่สำคัญ เพื่อให้บรรลุถึงเป้าหมายดังที่ได้กล่าว
ถึงในข้างต้น ดังนี้

1. ด้านการบริหารจัดการ

-   บริษัทฯ ได้จัดทำแผนการดำเนินงาน ทั้งในกิจกรรมหลัก (Primary Activities) คือ
    ด้านการขาย และการผลิต และกิจกรรมสนับสนุน (Supporting Activities) ได้แก่
    งานโลจิสติกส์ งานบริหารทรัพยากรบุคคล งานบริหารสำนักงาน เป็นต้น
    โดยมีการกำหนดตัวชี้วัดผลการดำเนินงาน (Key Performance Indicators: KPIs)
    ในแต่ละมุมมองของการบริหารงาน (Perspectives) ตามหลักการ Balanced
    Scorecard เพื่อช่วยในการประเมินผลการปฏิบัติงาน (Performance Measurement)
    และเป็นเครื่องมือในการนำกลยุทธ์ขององค์กรไปสู่การปฏิบัติ (Strategic
    Implementation)

-   การทบทวนและปรับลดขั้นตอนการทำงาน และกิจกรรมที่ไม่เกิดมูลค่าเพิ่ม (Non
    Value-added Activities) เพื่อให้เกิดความคล่องตัวในการปฏิบัติงาน
    สามารถตอบสนองต่อความต้องการของลูกค้าภายในและภายนอกองค์กร
    รวมทั้งตอบสนองต่อความจำเป็นทางธุรกิจได้อย่างทันท่วงที

-   เพิ่มความเข้มงวดในการควบคุมต้นทุนและค่าใช้จ่าย
    โดยเฉพาะอย่างยิ่งการปรับลดค่าใช้จ่ายที่ไม่จำเป็นตลอดทั้งห่วงโซ่คุณค่า (Value Chain)
    โดยบริษัทฯ มีนโยบายที่จะแสวงหาทางเลือกในการใช้ปัจจัยการผลิตใหม่ๆ เพิ่มเติม
    ในรายการที่สำคัญ คือ พลังงาน และวัตถุดิบ
    ซึ่งจะช่วยเพิ่มประสิทธิภาพในการบริหารจัดการต้นทุน (Cost Effectiveness)
    ขณะเดียวกัน การปรับเปลี่ยนการใช้ปัจจัยการผลิตดังกล่าว จะต้องไม่ส่งผ่านภาระไปสู่ผู้บริโภค
    ทั้งในด้านราคา คุณภาพ และรสชาติของสินค้า

-   พยายามใช้ประโยชน์จากการลงทุนทางด้านเทคโนโลยีสารสนเทศให้มากขึ้น
    โดยการพัฒนาประสิทธิภาพของระบบสารสนเทศเพื่อการบริหารจัดการ (Management
    Information System: MIS) เพื่อช่วยในการบริหารจัดการและวางแผนทางธุรกิจ

-   บริษัทฯ มีนโยบายเปิดรับข้อเสนอความร่วมมือทางธุรกิจและการค้ากับภาคส่วนต่างๆ
    เพื่อสนับสนุนให้เกิดการแลกเปลี่ยนความรู้ ความชำนาญระหว่างกัน
    โดยรูปแบบของความร่วมมือทางธุรกิจจะคำนึงถึงผลประโยชน์โดยรวมของทุกฝ่ายเป็นสำคัญ

2. ด้านการขายและการตลาด

-   เพิ่มมูลค่าการขายสินค้าในกลุ่มสินค้าที่ผ่านกระบวนการแปรรูปและมีมูลค่าเพิ่มสูง
    โดยการขยายฐานลูกค้าในตลาดและกลุ่มลูกค้าที่มีศักยภาพ รวมทั้งการพัฒนาคิดค้นผลิตภัณฑ์ใหม่ๆ
    ที่สามารถตอบสนองต่อความต้องการเฉพาะของลูกค้าในแต่ละกลุ่มเป้าหมาย
    ส่วนการขายสินค้าในกลุ่มสินค้าที่ผ่านกระบวนการแปรรูปขั้นต้นนั้น บริษัทฯ
    จะดำเนินกลยุทธ์เพื่อรักษามูลค่าการขายไว้ต่อไป

-   เพิ่มมูลค่าการขายในช่องทางการจำหน่ายในประเทศให้มากขึ้น
    เพื่อกระจายตลาดและฐานลูกค้าให้มากขึ้น

3. ด้านการจัดการคุณภาพและความปลอดภัยของสินค้า

-   บริษัทฯ
    จะดำเนินการมาตรการและแผนงานด้านคุณภาพและความปลอดภัยของสินค้าอย่างเข้มงวด
    โดยจะมีมาตรการทั้งในเชิงการป้องกัน (Preventive Measures) และเชิงการแก้ไขปัญหา
    (Corrective Measures) ในทุกขั้นตอนการผลิต ตั้งแต่การรับวัตถุดิบ การผลิตสินค้า
    ไปจนถึงการส่งมอบสินค้าให้ผู้บริโภค ซึ่งทุกขั้นตอนการผลิตจะมีระบบการตรวจสอบย้อนกลับได้
    (Traceability) เพื่อช่วยสร้างความมั่นใจให้กับลูกค้าทั้งในเรื่องคุณภาพและความปลอดภัย

4. ด้านการปลูกฝังวัฒนธรรมองค์กรให้กับพนักงาน

-   บริษัทฯ จะดำเนินการปลูกฝังและนำหลักการขีดความสามารถที่ดีของพนักงาน (Core
    Competency) ไปสู่การปฏิบัติงานของพนักงานทุกคนอย่างเป็นรูปธรรม
    โดยพนักงานทุกคนจะต้องยึดมั่นในวัฒนธรรมองค์กร ” FORESEES Team Spirit ” ได้แก่
    ความเอาใจใส่ลูกค้า (Customer Focus) การบริหารการเปลี่ยนแปลง (Change
    Management) การติดต่อสื่อสาร (Communication) ความคุ้มค่า (Cost
    Effectiveness) รวมถึงความศรัทธาการทำงานเป็นทีม (Team Spirit)
    และบรรษัทภิบาล (Corporate Governance)

5. ด้านบรรษัทภิบาล

-   เนื่องจากบริษัทฯ มีนโยบายการดำเนินธุรกิจโดยยึดมั่นในหลักบรรษัทภิบาล ดังนั้น
    คณะกรรมการ ผู้บริหาร และพนักงานทุกคนจะต้องปฏิบัติหน้าที่อย่างสุจริต
    เต็มกำลังความสามารถ และคำนึงถึงประโยชน์ของบริษัทและผู้ถือหุ้นเป็นสำคัญ
    ซึ่งเป็นไปตามนโยบายการกำกับดูแลกิจการ (Corporate Governance Policy)
    ของบริษัทฯ ขณะเดียวกัน
    การทำธุรกรรมกับพันธมิตรทางการค้าและคู่ค้าทุกรายจะต้องมีความโปร่งใส ถูกต้อง
    และตรวจสอบได้

-   บริษัทฯ จะดำเนินการติดตามและทบทวนนโยบายการกำกับดูแลกิจการของบริษัทฯ
    อย่างสม่ำเสมอและต่อเนื่อง เพื่อให้สอดคล้องกับกฎหมายที่ประกาศใช้
    และแนวปฏิบัติที่เสนอโดยหน่วยงานต่างๆ เช่น
    คณะกรรมการกำกับหลักทรัพย์และตลาดหลักทรัพย์ ตลาดหลักทรัพย์แห่งประเทศ
    และองค์การสหประชาชาติว่าด้วยการค้าและการพัฒนา (UNCTAD) เป็นต้น

และเพื่อให้บรรลุถึงแผนงานและเป้าหมายที่กำหนดไว้ บริษัทฯ
จึงได้มีการจัดทำระบบและทีมงานในการตรวจสอบและติดตามการดำเนินงานของหน่วยงานต่างๆ
อย่างใกล้ชิด ทั้งนี้ ทีมผู้บริหารจะได้ติดตามและให้คำปรึกษา แนะนำ
แก่ผู้ปฏิบัติงานในทุกส่วนงานอย่างใกล้ชิดและต่อเนื่อง